A tous ceulx qui ces présentes lettres verront: Germain Trové, licentié en loix et Simon Tribolé, gardes du scel du roy nostre sire en la prévosté d’Aucerre, salut. Sçavoir faisons que Blaise Moiroitte, clerc tabellion juré dudit roy nostre sire en ladite prévosté, nous a rapporté et certifié pour vérité que l’an de grace mil quatre cens soixante et quatre, le lundy aprez la fête de la Magdelaine vingt-troisiesme jour du moys de juillet, environ l’heure de trois heures aprez midi d’iceluy jour, il se transporta en l’hostel episcopal de révérend père en Dieu monseigneur Pierre, évesque d’Aucerre, en la grande salle d’iceluy hostel en laquelle estoient ledit révérend et noble homme Anthoine de Montaignerot, escuyer, capitaine du Mont-S.-Jehan, honnorables hommes et saiges maistre Guillaume Labbe, licentié en loix, Claude Labbe son frère, et plusieurs autres illec venus et assemblez pour les causes qui s’ensuivent: c’est-à-sçavoir, ledit révérend pour luy oudit nom d’une part, et ledit Anthoine de Montaignerot ou nom et comme procureur de hault et puissant seigneur monseigneur Pierre de Beffroymont, conte de Charny, seigneur de Mirebel et sénéchal de Bourgongne, fondé de lettres de procuration scellées du scel dudit seigneur en cire vermeille, en double queue pendante saines et entieres, desquelles la teneur s’ensuit: A tous ceulx qui ces présentes lettres verront, Pierre de Beffroymont, comte de Charny, seigneur de Mirebel et sénéchal de Bourgogne, salut. Sçavoir faisons que nous avons faict, constitué et ordonné et estably, et par ces présentes faisons, constituons et establissons nos procureurs généraux et certains messaigés spéciaulx noz trez chers et bien aimez Anthoine de Montaignerot escuyer, et maistre Guillaume Labbe, nostre conseiller, et chacun d’eulx pourteur et exhibeur de ces présentes, ausquelz nos procureurs et chacun d’eulx par soy nous avons donné et donnons par cesd. présentes povoir, auctorité, de reprendre pour nous et en nostre nom de révérend père en Dieu monseigneur l’evesque d’Aucerre de tout ce que nous tenons en foy et hommaige de lui à cause de sa dignité episcopale, et luy en faire les foy, aveu et hommaige que tenuz sommes de lui faire, et que nous mesmes ferons et faire devons, se présens en personne y estions, et ainsy et par la forme et manière que nos prédécesseurs en ont repris de luy, requérir que à ce les veuille recevoir, et qu’il luy plaise lever sa main et tout empeschiemens mis esdites choses pour cause de fief non fait, et généralement de faire en choses dessusdites, leurs circonstances et dépendances, et tout ce que bon et loyal procureur peut et doibt faire, posé ores qu’elle requière, mandement ou commandement plus espécial, promettant nous ledit conte de Charny en bonne foy et soubz l’obligation de tous nos biens, avoir et tenir perpétuellement ferme et estable tout ce que par nosditz procureurs ou l’un d’eux sera en ce fait, et iceulx relever de toutes charges de salvation: en tesmoing de ce nous avons faict mettre notre scel à cesd. presentes et tres. Donné à Conhey, le seiziesme jour de juillet, l’an mil quatre cens soisante et quatre; pour et au nom dudict conte de Charny d’autre part. Disant le révérend et procureur comme procez fust meu ou esperé à mouvoir entre ledit révérend demandeur et ledit sieur de Charny deffendeur pour raison et à cause des terres, seigneuries, rentes et revenus que ledit sieur de Charny a et tient en fief dudit révérend à cause de son eglise et eveschié, des lieux de Montbutois, Pierre-Fitte, Arcy prez dudit Pierre-Fitte et boys dudict Arcy ou Moulin des Planches ou lieu de Tingy et ez censives de Vérilly qui furent à feu messire Hugues de Charny, et madame Mabille sa femme; et lesquelles terres et seigneuries, rentes et revenus, ledit révérend, comme tenus de luy en fief à cause de sadite eglise et eveschié, avoit, par deffault d’homme et devoirs non fait, fait saisir, empescher et mettre en sa main féodale, et pour cette cause lesd. rév. et conte de Charny estoient en adventure d’estre et demourer en grande involution de procez; finablement ledict conte de Charny, à ce que oudit procez ne fust plus avant procédé, avoit et a envoyé devers ledit révérend, ledict procureur pour faire ladite foy et hommaige, lequel révérend, pour contemplacion et révérence de monsieur le duc de Bourgoigne, duquel ledict conte de Charny est chambellan et serviteur, a esté content de recevoir ledit procureur à faire pour et au nom dudit seigneur de Charny la foy et hommaige desdites terres et seigneuries, protestant par ledit révérend que lesdites foy et hommaige faictz par ledit procureur ne tourne à presjudice à luy ne à ses successeurs evesques d’Aucerre pour ce que led. comte de Charny le debvroit faire en personne en l’hostel episcopal dudit revérend, laquelle protestation, ledit procureur a accepté et eu agréable. Et aprez toutes ces choses ledict procureur, par vertu du povoir à luy donné par lesdites lettres de procuration cy-dessus transcriptes, a repris et faict en foy et hommaige audict révérend desd. terres et seigneuries en soy mettant à genoulx, les mains jointes le baisant en la bouche et faisant le serment et les devoirs en tels cas pertinentz, et ainsy que les prédecesseurs dudit conte de Charny, seigneur desdites terres et seigneuries, lieux, rentes et revenus, ont faict et accoustumez de faire d’ancienneté, à quoy par ledit révérend iceluy procureur a esté agréablement reçu, sauf en ce son droict et l’autruy: Et ce faict ledit révérend a osté et levé à pur et à plain les empeschemens et main mise faicts à sa requeste pour cette cause esdites terres et seigneuries au profit et joyssement dudit comte de Charny, en voulant expressement consentant par ledit révérend que les receveurs et autres officiers de par luy commis esdites terres, rendent et baillent audit conte de Charny, ou à ses officiers, tout ce que par eux durant ledit empeschement en a esté reçu, et aussy que doresnavant iceluy seigneur et sesdits officiers ayent et prennent lesdites rentes et revenus desdites terres et seigneuries qui à sa requeste avoient esté empeschez. Et ledict empeschement ainsy levé et osté, comme dit est, a esté par ledit révérend ordonné et enjoint audit conte de Charny, à la personne de sondit procureur, que dedans quarante jours il ait baillé et mettre en ses mains le dénombrement desdites terres et seigneuries, rentes et revenus pour lesquelles ledict procureur, oudit nom, avoit faicts lesdits foy et hommaige, ainsy qu’il a esté accoustumé de faire en tel cas. De toutes lesquelles choses lesdits révérend et procureur esdits noms, pour tant que à chacun d’eulx touche, ont requis audit juré leur estre fait instrument, ung ou plusieurs, qui par iceluy juré leur a esté octroyé pour leur valoir et prouffiter ou temps présent et advenir, ce que de raison devra. Présens à ce avecque ledit jurez lesdits maistre Guillaume Labbe, Claude Labbe, Jehan Riotte, sergent royal, Jehan Demoinge demourant à Semur, Pierre Buret du Mont-Saint-Jehan. En tesmoing de ce nous au rapport dudit juré avons scellé ces présentes du scel de ladite prevosté. Donné les an et jour dessusdits. Ainsi signé: Moirote.